Lähteülesanne

Töö: Vormsi valla ettevõtluskeskkonna arendamise tegevuskava koostamine

Tellija: Vormsi Vallavalitsus

Taust

Vormsi valla arengukava 2022 - 2030 üheks prioriteediks on valla tulubaasi kasvatamine ja kogukonna kestmine, mille eelduseks omakorda:

- noorte perede tulek saarele

- töökohad ja võimalused ettevõtlusega tegelemiseks ning

- saarel pakutav kvaliteetne haridus.

Kohapealse ettevõtluskeskkonna tugevdamine, mikro- ja väikeettevõtluse arengu ning väiksemamahulise tootmise või turismindusega seotud ettevõtluse soodustamine aitavad hoida saarel püsielu.  Saarel on ka oluline panustada tasakaalu leidmisele loodushoiu ja kogukonna vajaduste sh majandustegevuse vahel.

Vormsi valla arengukava üks eesmärkidest seab sihiks, et Vormsil on soodsad tingimused keskkonnasõbraliku ettevõtluse ja turismi arenguks (eesmärk 3). Arengukava kirjeldab, et valla roll on olla toetav ja soodustav ja arendustegevuste keskmes peaks olema aastaringselt toimiva ettevõtluse arendamise siht. Luua tuleb tingimused, kus ettevõtjatel oleks lihtne töökohti luua ja majandustegevust edendada. Kriitilise tähtsusega on ettevõtluseks vajaliku infrastruktuuri olemasolu, kiire ja stabiilne internetiühendus, investeeringutoetuste leidmiseks koostöö Rootsi, Euroopa ja EL fondidega.

Fookuses on kaks valdkonda: turism ja kohaliku tooraine väärindamine. Nähakse ette kvaliteetset turismiteenust, külalistena loodus- ja kultuurituriste. Vormsit tuntakse kui eripärast ning keskkonnateadlikku sihtkohta.  Kohalikust toorainest väärindatakse puitu ja toitu.

Arengukava kirjeldab olulisemad tegevused eesmärgi elluviimiseks, mille seas on näiteks:

- keskkonnasõbralike ning innovaatiliste tehnoloogiate kasutamise soodustamine

- mahetootmise ning omatoodete arendamise ja turundamise soodustamine

- ühistulise tegevuse soodustamine kogukonna, maa- ja metsaomanike hulgas. Koostöö tihendamine turismiga seotud osapoolte vahel

- loomemajanduse soodustamine, sh traditsioonidel põhineva käsitööettevõtluse soodustamine.

- kaugtööd võimaldavate tegevusalade arendamiseks soodsa keskkonna loomine

* huvialaturismi ja pereturismi soodustamine, Vormsi kui loodusturismi sihtkoha turundamine.
* Vormsi mainekujundus, külastusvõimalustest ja kultuurisündmustest teabe kättesaadavuse parendamine.

Miks on tegevuskava koostamine vajalik ja mida peaks see Vormsile andma?

Arengukava aastateks 2022 - 2030 toob välja ootused ja suunad saare ettevõtluse arengus, kuid jääb napisõnaliseks sellest, kuidas soovituni vallavalitsuse ja kohalike ettevõtjate koostöös jõutakse. Arengukava ei kirjelda kuidas tulla toime tänaste takistustega kohalikus ettevõtluses; kuidas luua saarel soodus keskkond koostööks ja ühiseks majandamiseks; mida teha, et tuua saarele investeeringuid; kuidas hoida tasakaalu loodushoiu ning majandustegevuse, traditsiooniliste saarelise eluga seotud tegevusalade ja innovaatilisemate lahenduste vahel. Arengukava ei anna ka vastuseid kohaliku ressursi mõistliku kasutamisega seotud küsimustele.

Aprilli alguses toimunud ümarlaual osalejad (Vormsi kohalikud ettevõtjad) sõnastasid järgmised takistused:

* Ettevõtlusruumi ja taristuga seotud takistused - tegutsemiskoha puudus (ruumid, alustamisel investeeringud suured); elektrivõrk ei ole piisav; maaomandi küsimus - killustatus, erinevad huvid; vaba maad ei ole.
* Saarelisusega seotud takistused (turg) - vähe abistavaid teenuseid (ehitus, remont, torutööd, muruniitmine), loomaarst; tegevusvaldkonna valik on piiratud - mis sobib saarele? ettevõtluseks vajaliku algkapitali vähesus; ettevõtete jätkusuutlikkus; saarelisus vähendab toodete (kiire) turundamise võimalusi; off-season tegevused puuduvad; kliente on vähe: kohalikke talvel vähe, hooajalisus
* Juhtimisega seotud takistused (vald) - vald ei toeta otsustega, süsteemitus, pinnapealsete teadmiste põhjalt otsuste tegemine, info kohapealsete teenuste kohta puudulik, Vormsi PR kehvapoolne, puudub terviklik tegevustepakett külastajale
* Inimestega seotud takistused - väsimus; inimressurss - inimesi on vähe; perekondlikud põhjused; tööjõupuudus; “mustalt töötamine”; viimase 10-15 aasta vältel palju inimesi, kes pole kohalikega lõimunud.
* Kultuurilised/käitumuslikud takistused - saaresisene kehva infovahetus; liiklusohutus; metsafirmade kontrollimatu tegevus: raskeveod, pinnase ja teede lõhkumine.

Millistele küsimustele võiks tegevuskava anda vastused?

* mida saab ja peab Vormsi vald tegema selleks, et jõustada kohalikke ettevõtjaid?
* kuidas kohalikku ressursi hoida ja samal ajal maksimaalselt saare inimeste heaoluks kasutada?
* kas saarel on seni märkamata, kasutamata ressursse, mis kohalikku ettevõtlust toetaks?
* kas uue üldplaneeringuga plaanitud äri- ja tootmismaad on piisavad? Kas need on “õiges kohas”?
* kuidas tulla toime hooajalisusega?
* kuidas tuua saarele investeeringuid, kasvatada ettevõtlikkust oma inimestes?

Konsultandi ülesanded on:

1. Kirjeldada Vormsi ettevõtja(te) profiil - jõudlus, ootused, soovid, hõivatus jm mustrid, mis aitaks kohandada paremini kohalikke toetusmeetmeid ja -tegevusi;
2. Kirjeldada vähemalt kaks erinevat arengustsenaariumi Vormsi valla ettevõtluskeskkonna tulevikuperspektiive silmas pidades, mis aitaks seada prioriteete ja mõista valikuid;
3. Kaardistada koostöös kohalike ettevõtjatega saare potentsiaaliga ressurss;
4. Kirjeldada kogemusi sarnastest kogukondadest (nt nii Eesti kui Soome, Rootsi) ja tuua välja Vormsile sobivad lahendused millest õppida;
5. Korraldada ülalkirjeldatud ülesannete täitmiseks vähemalt 4 kokkusaamist saarel, mis lisaks sisendi andmisele aitavad kaasa kohalike ettevõtjate omavahelisele koostööle.

Töö tähtaeg 30. november 2024.

Pakkumiste esitamine:

Pakkumisena ootame tegevusplaani kirjeldust, ülevaadet pakkuja senistest sarnastest kogemustest ja töö eest oodatud tasu. Pakkumised esitada hiljemalt 8. maiks 2024 aadressile vv@vormsi.ee.

Pakkumiste hindamine:

Hind - 50%

Tegevuskava - 30%

Kogemus - 20%

Rohkem infot: Maris Jõgeva (53421726, maris@vormsi.ee)